คลังไล่บิ๊กสรรพากรโกงภาษีออกจากราชการ
คลังประเดิมไล่ข้าราชกรมสรรพากรคืนภาษีส่งออกปลอม คาดเดือนหน้าฟันเพิ่มอีก 3 ราย
14 พ.ค. 2558

คลังประเดิมไล่ข้าราชกรมสรรพากรคืนภาษีส่งออกปลอม คาดเดือนหน้าฟันเพิ่มอีก 3 ราย
นายสมหมาย ภาษี รมว.คลัง เปิดเผยว่า อนุกรรมการข้าราชการพลเรือน(อ.ก.พ.) กระทรวงการคลัง มีมติไล่ นายสิริพงศ์ ริยะการธีรโชติ (ชื่อเดิม นายศุภกิจ ริยะการ) ข้าราชการระดับซี 9 อดีตสรรพากรเขตพื้นที่ 22 ออกจากข้าราชการ เนื่องจากกระทำความผิดร้ายแรงเรื่องการคืนภาษีมูลค่าเพิ่มส่งออกเป็นเท็จ ทำให้รัฐเสียหาย 3,209 ล้านบาท 
นายสมหมาย กล่าวว่า มีข้าราชการระดับซี 9 เข้ามาเกี่ยวข้อง 4 ราย โดยนายสิริพงศ์ ถือเป็นรายแรกที่ถูกไล่ออก ส่วนอีก3 ราย คณะกรรมการจะสรุปเรื่องภายในเดือนมิ.ย.นี้ นอกจากนี้ยังมีส่วนของราชการระดับต่ำกว่าซี 9 อีก 14 ราย ซึ่งกรมสรรพากรอยู่ระหว่างตรวจสอบวินัย
นอกจากจะดำเนินการทำผิดทางวินัยแล้ว หลังจากนี้จะดำเนินการฟ้องความผิดทางละเมิดด้วย และจะแจ้งเรื่องให้กรมสอบสวนคดีพิเศษ(ดีเอสไอ)และคณะกรรมการป้องกันและปราบปรามการทุจริตแห่งชาติ( ป.ป.ช.)เอาผิดทางอาญา